Издирват най-големия гратисчия в градския транспорт на София. Нарушителят е навъртял стотици километри в столицата, без да плати и стотинка.

Запознайте се с Корки. Кучето пътешественик обиколило София напълно само, без да плати и стотинка.

Като всеки пътник, Корки чака на спирката. Избира си автобус, качва се и се вози до желаната дестинация.

КАК КОРКИ ПЪТЕШЕСТВА С ГРАДСКИЯ ТРАНСПОРТ В СОФИЯ ВИЖТЕ В ГАЛЕРИЯТА НИ

Корки е най-големият гратисчия в градския транспорт, но за това абсолютно никой не му се сърди. Красавецът се е превърнал в истинска атракция. Хиляди споделят снимки от автобусите с него във Facebook.

Щом се измори и не му се чака автобусът, своенравният сладур просто си хваща такси.

Корки идва в София от Искъра едва на 10 дни, когато е малка космата топка. Вече е на 7 години, обожава да слуша музика. Никога не яде храна от земята. Мрази котки и да го дърпат за опашката.

Пресича винаги на зелено и както разбрахме, хобито му са разходките из столицата. Не е бездомен, напротив. Има си стопани и уютен дом. При поредното пътешествие обаче се губи.

На спирката го откриват две момичета. Свързват се със собствениците му чрез Facebook и така Корки се връща отново у дома в „Горна баня” до следващата дестинация. Кой знае - утре може да се вози и във вашия автобус!